ประกาศกรมสรรพสามิตประกาศกรมสรรพสามิตเรื่องกำหนดส่วนผสมและหลักเกณฑ์การหาปริมาณอัตราส่วนผสมของเครื่องดื่มน้ำผลไม้และน้ำพืชผักที่ผู้ประกอบอุตสาหกรรม หรือผู้นำเข้ามีสิทธิได้รับการยกเว้นภาษีสรรพสามิต----------- อาศัยอำนาจตามความในประกาศกระทรวงการคลังเรื่อง ลดอัตราและยกเว้นภาษีสรรพสามิต (ฉบับที่ ๒๗) ลงวันที่ ๓๐ ธันวาคม ๒๕๓๔ซึ่งแก้ไขเพิ่มเติมโดยประกาศกระทรวงการคลัง เรื่อง ลดอัตราและยกเว้นภาษีสรรพสามิต (ฉบับที่ ๔๑)ลงวันที่ ๒๑ พฤษภาคม ๒๕๔๐ อธิบดีกรมสรรพสามิตจึงกำหนดส่วนผสมและหลักเกณฑ์การหาปริมาณอัตราส่วนผสมของเครื่องดื่มน้ำผลไม้และน้ำพืชผักที่ผู้ประกอบอุตสาหกรรมหรือผู้นำเข้ามีสิทธิได้ร้บการยกเว้นภาษีสรรพสามิตตามบัญชีท้ายประกาศกระทรวงการคลังดังกล่าวในพิกัดอัตราภาษีสรรพสามิตประเภทที่๐๒.๐๓ ไว้ ดังต่อไปนี้ ข้อ๑ ให้ยกเลิกประกาศกรมสรรพสามิต ดังนี้ ๑.๑ประกาศกรมสรรพสามิต เรื่อง กำหนดส่วนผสมของเครื่องดื่มน้ำผลไม้และน้ำพืชผักที่ผู้ประกอบอุตสาหกรรมหรือผู้นำเข้ามีสิทธิได้รับการยกเว้นภาษีสรรพสามิต ลงวันที่ ๒๗ มีนาคม ๒๕๓๘ ๑.๒ประกาศกรมสรรพสามิต เรื่อง กำหนดส่วนผสมของเครื่องดื่มน้ำผลไม้และน้ำพืชผักที่ผู้ประกอบอุตสาหกรรมหรือผู้นำเข้ามีสิทธิได้รับการยกเว้นภาษีสรรพสามิต (ฉบับที่ ๒) ลงวันที่ ๖ มิถุนายน ๒๕๓๘ ๑.๓ประกาศกรมสรรพสามิต เรื่อง กำหนดส่วนผสมของเครื่องดื่มน้ำผลไม้และน้ำพืชผักที่ผู้ประกอบอุตสาหกรรม หรือผู้นำเข้ามีสิทธิได้รับการยกเว้นภาษีสรรพสามิต(ฉบับที่ ๓) ลงวันที่ ๑๐ กุมภาพันธ์ ๒๕๔๑ ๑.๔ประกาศกรมสรรพสามิต เรื่อง กำหนดส่วนผสมของเครื่องดื่มน้ำผลไม้และน้ำพืชผักที่ผู้ประกอบอุตสาหกรรมหรือผู้นำเข้ามีสิทธิได้รับการยกเว้นภาษีสรรพสามิต (ฉบับที่ ๔) ลงวันที่ ๒๒ เมษายน ๒๕๔๑ ๑.๕ประกาศกรมสรรพสามิต เรื่อง หลักเกณฑ์การหาปริมาณอัตราส่วนผสมของเครื่องดื่มน้ำผลไม้และน้ำพืชผักสำหรับการพิจารณายกเว้นภาษีสรรพสามิต ลงวันที่ ๒๗ มีนาคม ๒๕๓๘ ข้อ๒ ส่วนผสมของเครื่องดื่มน้ำผลไม้และน้ำพืชผักที่ผู้ประกอบอุตสาหกรรมหรือผู้นำเข้ามีสิทธิได้รับการยกเว้นภาษีสรรพสามิตจะต้องไม่มีก๊าซคาร์บอนไดออกไซด์อยู่ด้วยและให้เป็นไปตามบัญชีหลักเกณฑ์การกำหนดคุณสมบัติวัตถุดิบที่ใช้และอัตราส่วนผสมของน้ำผลไม้และน้ำพืชผัก สำหรับการพิจารณายกเว้นภาษีสรรพสามิตท้ายประกาศนี้ ข้อ๓ ผู้ใดประสงค์จะขอรับการยกเว้นภาษีสรรพสามิต สำหรับเครื่องดื่มน้ำผลไม้และน้ำพืชผักตามประเภทที่ระบุไว้ในบัญชีท้ายประกาศนี้ให้จัดทำหนังสือยื่นต่อกรมสรรพสามิต หรือสำนักงานสรรพสามิตจังหวัด หรือสำนักงานสรรพสามิตอำเภอหรือสำนักงานสรรพสามิตกิ่งอำเภอ แล้วแต่กรณี โดยยื่นขอยกเว้นภาษีในครั้งแรกครั้งเดียวและแจ้งรายการรายละเอียดเกี่ยวกับเครื่องดื่มที่จะยกเว้นภาษีให้ชัดเจน ดังนี้ ๓.๑ชื่อผู้ประกอบอุตสาหกรรม/ผู้นำเข้า และผู้ผลิตสินค้า ๓.๒สถานที่ตั้งโรงอุตสาหกรรม/สถานประกอบการของผู้นำเข้า ๓.๓ชื่อ ตรา หรือยี่ห้อ ชนิดภาชนะบรรจุ ๓.๔ส่วนผสมหลักของเครื่องดื่ม (คิดเป็นร้อยละของน้ำหนักสุทธิของเครื่องดื่ม) ๓.๕ปริมาตรสุทธิ วัน เดือน ปี ที่ผลิตและหมดอายุ กรณีที่ผู้นำเข้าจะขอรับการยกเว้นภาษีสรรพสามิตสำหรับเครื่องดื่มน้ำผลไม้และน้ำพืชผักตามประเภทที่ระบุไว้ในบัญชีท้ายประกาศนี้ ให้ปฏิบัติตามวรรคหนึ่งก่อนการนำเข้าครั้งแรกไม่น้อยกว่า ๗ วันทำการ ข้อ๔ การขอรับการยกเว้นภาษีสรรพสามิต ตามข้อ ๓ ให้ผู้ขอยกเว้นภาษีดังกล่าว แจ้งสูตรการผลิต กรรมวิธีการผลิตและตัวอย่างเครื่องดื่มที่ขอยกเว้นภาษี ให้กรมสรรพสามิตใช้ประกอบการพิจารณายกเว้นภาษีสรรพสามิต ข้อ๕ เมื่อกรมสรรพสามิตได้ตรวจสอบแล้วว่า ผู้ที่ประกอบอุตสาหกรรมได้ปฏิบัติถูกต้องตามข้อ ๓ และข้อ ๔และเครื่องดื่มที่ขอยกเว้นภาษีเป็นไปตามบัญชีหลักเกณฑ์การกำหนดคุณสมบัติวัตถุดิบที่ใช้และอัตราส่วนผสมของน้ำผลไม้และน้ำพืชผักตามบัญชีแนบท้ายประกาศนี้ ให้กรมสรรพสามิตพิจารณาอนุมัติให้ยกเว้นภาษีสรรพสามิตสำหรับเครื่องดื่มดังกล่าวโดยให้มีผลใช้บังคับ ดังนี้ ๕.๑กรณีผลิตในราชอาณาจักร ให้ผลใช้บังคับตั้งแต่วันที่ผู้ประกอบอุตสาหกรรมได้ยื่นหนังสือขออนุมัติยกเว้นภาษี เป็นต้นไป ๕.๒กรณีนำเข้า ให้มีผลใช้บังคับตั้งแต่วันที่กรมสรรพสามิตอนุมัติให้ยกเว้นภาษีเพื่อผู้นำเข้าจะได้นำไปยื่นต่อกรมศุลกากรในการนำเข้าเครื่องดื่มดังกล่าวต่อไป หากเครื่องดื่มที่ผู้ประกอบอุตสาหกรรมหรือผู้นำเข้าขอยกเว้นภาษีประเภทน้ำผลไม้ น้ำพืช หรือน้ำผักชนิดเดียวกัน แต่มีขนาดบรรจุภาชนะแตกต่างกันกรมสรรพสามิตอนุมัติให้ได้รับสิทธิการยกเว้นภาษีสรรพสามิตทุกขนาดด้วย ทั้งนี้ผู้ประกอบอุตสาหกรรมหรือผู้นำเข้าต้องการเพิ่มชนิดขนาดภาชนะบรรจุ ให้ขออนุมัติกรมสรรพสามิตก่อนทุกครั้ง ข้อ๖ ผู้ประกอบอุตสาหกรรม หรือผู้นำเข้าที่ได้รับอนุมัติยกเว้นภาษีสรรพสามิตแล้วจะต้องปฏิบัติดังนี้ ๖.๑พิมพ์ข้อความตามรายการที่กำหนดไว้ในข้อ ๓.๑ ถึง ๓.๕ ติดไว้ที่ภาชนะบรรจุเครื่องดื่มหรือฉลากปิดภาชนะบรรจุเครื่องดื่มด้วยเว้นแต่ผู้ประกอบอุตสาหกรรม หรือผู้นำเข้ารายใดมีเหตุผลและความจำเป็นที่ไม่สามารถจัดพิมพ์ข้อความตามรายการดังกล่าวได้ให้ขออนุมัติยกเว้นไม่ต้องจัดพิมพ์ข้อความเป็นราย ๆ ไป ๖.๒ผลิตหรือนำเข้าเครื่องดื่มที่มีส่วนผสมของน้ำผลไม้หรือน้ำพืชผักไ่ม่น้อยกว่าอัตราส่วนตามที่กรมสรรพสามิตกำหนดไว้ในบัญชีท้ายประกาศนี้ ๖.๓กรณีมีการเปลี่ยนแปลงชื่อ ตรา หรือยี่ห้อ และอัตราส่วนผสม จะต้องจัดทำหนังสือยื่นขอยกเว้นภาษีตามข้อ ๓ และข้อ ๔ทุกครั้งที่มีการเปลี่ยนแปลง ข้อ๗ หากกรมสรรพสามิตตรวจวิเคราะห์โดยใช้ตัวอย่างเครื่องดื่มจากโรงอุตสาหกรรมเครื่องดื่มที่นำเข้าหรือในท้องตลาดพบว่าผู้ประกอบอุตสาหกรรมหรือผู้นำเข้ารายใดไม่ปฏิบัติให้เป็นไปตามข้อ ๕ และข้อ ๖ให้ถือว่าเครื่องดื่มดังกล่าวไม่ได้รับสิทธิในการยกเว้นภาษีและกรมสรรพสามิตจะพิจารณาสั่งเพิกถอนการอนุมัติให้ยกเว้นภาษีสรรพสามิตก็ได้ทั้งนี้ การเพิกถอนการอนุมัติให้มีผลตั้งแต่วันที่ปรากฏชัดแจ้งว่าผู้ประกอบอุตสาหกรรมหรือผู้นำเข้ารายนั้นไม่ปฏิบัติตามข้อ ๕ และข้อ ๖โดยกรมสรรพสามิตจะต้องดำเนินการพิจารณาประเมินภาษี เบี้ยปรับ และเงินเพิ่มตามกฎหมายต่อไป ข้อ๘ ผู้ใดได้รับการยกเว้นภาษีสรรพสามิตอยู่ก่อนวันที่ประกาศนี้ใช้บังคับให้ถือว่าได้รับอนุมัติให้ยกเว้นภาษีตามประกาศกระทรวงการคลัง เรื่องลดอัตราและยกเว้นภาษีสรรพสามิต (ฉบับที่ ๒๗) ลงวันที่ ๓๐ ธันวาคม ๒๕๓๔ซึ่งแก้ไขเพิ่มเติมโดยประกาศกระทรวงการคลัง เรื่อง ลดอัตราและยกเว้นภาษีสรรพสามิต (ฉบับที่ ๔๑) ลงวันที่ ๒๑พฤษภาคม ๒๕๔๐ ต่อไป ข้อ๙ ประกาศนี้ให้ใช้บังคับตั้งแต่วันออกประกาศเป็นต้นไป ประกาศณ วันที่ ๓๐ เมษายน พ.ศ. ๒๕๔๔ วุฒิชัย พงษ์ประสิทธิ์ อธิบดีกรมสรรพสามิต[ดูข้อมูลจากภาพกฎหมาย][รก.๒๕๔๔/๕๐ง/๒๓/๒๑ มิถุนายน ๒๕๔๔] ละออง/พิมพ์/19/07/44 สุรินทร์/ แก้ไข ๒๗/๐๙/๒๕๔๔